FI Euroopan unionin virallinen lehti CE 84/859

(2004/C 84 E/0950)

KIRJALLINEN KYSYMYS E-0729/04

esittäjä(t): Roberta Angelilli (UEN) komissiolle

(11. maaliskuuta 2004)

Aihe: Poliisivoimien ammattipätevyyden tunnustaminen

Vaikka kansallisten hallitusten alaiset poliisijoukot suorittavat kaikissa jäsenvaltioissa poliisivoimien tehtäviä kansallisen rikosoikeuden soveltamisen varmistamiseksi, poliisin merkitys kasvaa myös Euroopan laajuisesti, koska kansainvälisen rikollisuuden, kuten huumekaupan, terrorismin, pedofilian ja laittoman maahanmuuton torjuminen on entistä välttämättömämpää. Euroopan unionin tavoitteena oli luoda Tampereen Eurooppa-neuvoston kokouksessa vapauteen, turvallisuuteen ja oikeuteen perustuva alue, ja unioni pyrkii tehostamaan niiden poliisi- ja lakimiesjärjestöjen välistä yhteistyötä, joiden tehtävänä on ehkäistä ja torjua rikollisuutta ja auttaa rikosten uhreja. EU on valmistellut AGIS-puiteohjelman, jolla tuetaan ja edistetään kyseisten järjestöjen toimintaa (päätös 2002/630/GAI (1)).

On pantava kuitenkin merkille, että poliisien yhteiskunnallisen toiminnan merkityksestä riippumatta poliisien ammattipätevyyttä ei useinkaan riittävästi tunnusteta eivätkä poliisit saa tarkoituksenmukaista suojelua. Näkökohtia on useita: Palkka ei vastaa riittävästi toteutettavia tehtäviä, vakaviakin puutteita on havaittavissa uralla etenemisessä, eläkeiän verokynnys on monissa valtioissa sama kuin muilla aloilla, joilla riskit ovat pienemmät ja joilla fyysinen turvallisuus ei ole vaarassa, työntekijöiden ammattiyhdistys-oikeuksia ei aina puolusteta tasapuolisesti eikä ammatillinen järjestäytyminen ole kaikkialla vapaata. Eroja toki löytyy, mutta edellä mainittu on havaittavissa suurimmassa osassa viidessätoista jäsenvaltiosta, erityisesti Italiassa, vaikka maan hallitus on pyrkinyt tehokkaasti parantamaan tilannetta.

Poliisi on hallinnollinen valtion elin ja kyseinen ongelma koskee siis lähinnä jäsenvaltioiden sisäistä lainsäädäntöä. Kuten edellä on mainittu, Euroopan unioni pitää poliisivoimien tehtävää kuitenkin hyvin tärkeänä. Työmarkkinasuhteet ja työntekijöiden oikeuksien tunnustaminen ovat olennainen osa yhteisön erityisiä menettelyjä työllisyyden ja sosiaaliasioiden alalla. Näin ollen tiedustelenkin komissiolta:

1. Onko olemassa Euroopan laajuisia tutkimuksia, esimerkkejä hyvistä toimintatavoista ja käytännesääntöjä poliisivoimien työntekijöiden ammatillisesta, taloudellisesta ja ammatilliseen järjestäytymiseen liittyvästä kohtelusta?

2. Voiko mainitun AGIS-ohjelman kohdistaa myös kokemusten ja tiedon vaihtoon luokan työoikeuteen liittyvistä näkökohdista eikä vain poliisitoimista suppeassa merkityksessä?

3. Onko EU ryhtynyt asiassa toimiin?

António Vitorinon komission puolesta antama vastaus

(22. huhtikuuta 2004)

Neuvoston 22. heinäkuuta 2002 hyväksymä Agis-ohjelma (2003-2007) (2) laajentaa Euroopan unionista tehdyn sopimuksen VI osastoon kuuluvien aiempien ohjelmien (Grotius, Oisin, Stop, Falcone ja Hippokrates) toiminta-alaa. Ohjelmaa hallinnoi komission oikeus- ja sisäasioiden pääosasto.

Agis-ohjelmalla tuetaan hankkeita, jotka liittyvät poliisi- ja oikeudelliseen yhteistyöhön rikosasioissa sekä kaikenlaisen rikollisuuden torjuntaan. Ohjelmasta myönnetään osarahoitusta koulutukseen, tutkimukseen ja opintoihin, asiantuntijavaihtoon, saavutettujen tulosten levittämiseen sekä konferensseihin ja seminaareihin.

Agis-ohjelman piiriin ei kuitenkaan kuulu poliisivoimien työntekijöiden ammatillinen, taloudellinen tai ammatilliseen järjestäytymiseen liittyvä kohtelu eivätkä kyseisen alan työoikeuteen liittyvät seikat.

(1) EYVL L 203, 1.8.2002, s. 5.

(2) EYVL L 203, 1.8.2002.